SKRIFTLIG FORESPØRGSEL E-4035/00

af Bart Staes (Verts/ALE) til Kommissionen

(21. december 2000)

Om: Artikel 133-udvalget

Artikel 133-udvalget udgør det egentlige magt- og beslutningscenter for Den Europæiske Unions handelspolitik. Udvalget er opkaldt efter Amsterdam-traktatens artikel 133. Det er fastsat i denne artikel, at Rådet udpeger et udvalg til at bistå Kommissionen. Artikel 133-udvalget sikrer forbindelserne mellem Kommissionen og Rådet.

Hver EU-medlemsstat har en fast og en stedfortrædende repræsentant i udvalget. Disse embedsmænd træffer vigtige beslutninger med hensyn til internationale handelsspørgsmål som f.eks. bananstriden, fattige landes adgang til lægemidler og den amerikanske afgift på europæisk stål. Rådet løser eventuelle politiske uoverensstemmelser og bekræfter udvalgets beslutninger. Nogle forslag drøftes kun i udvalget og godkendes uden yderligere drøftelser af Coreper (de nationale embedsmænd ved Den Europæiske Union).

1. Er Kommissionen af den opfattelse, at det er nødvendigt at offentliggøre en rapport om de dokumenter, der er blevet behandlet i artikel 133-udvalget, og drøftelserne i dette udvalg? Hvorfor anser Kommissionen det i benægtende fald ikke for nødvendigt, at der offentliggøres en sådan rapport?

2. Er Kommissionen af den opfattelse, at rapporterne fra artikel 133-udvalget skal være tilgængelige for offentligheden? Hvorfor anser Kommissionen i benægtende fald ikke dette for at være nødvendigt?

3. Vil Kommissionen kræve, at der fremover offentliggøres en rapport om de dokumenter, der er blevet behandlet i artikel 133-udvalget, og drøftelserne i dette udvalg? Vil Kommissionen også sørge for, at disse rapporter er tilgængelige for offentligheden? Hvorfor vil Kommissionen i benægtende fald ikke arbejde for, at offentligheden får indsigt i den politiske beslutningsproces i artikel 133-udvalget?

Svar afgivet på Kommissionens vegne af Pascal Lamy

(1. februar 2001)

Rammerne for udformningen og gennemførelsen af Fællesskabets samhandelspolitik er fastsat i traktatens artikel 133 (tidligere artikel 113). Det i artikel 133 nedsatte udvalg, der omtales af det ærede medlem, har til opgave at rådgive Kommissionen i forbindelse med forhandlinger om samhandel. Specifikke mål for Fællesskabet i forbindelse med vigtige handelsanliggender og forhandlinger, såsom den nye forhandlingsrunde om samhandelen i Verdenshandelsorganisationen og drøftelserne vedrørende handelsaftalen med MERCOSUR, fastlægges i Rådets konklusioner og forhandlingsdirektiver, der derpå danner grundlag for det arbejde der udføres i nævnte udvalg. Kommissionen henviser til sit svar på skriftlig forespørgsel P-3674/00 fra Herman Schmid(1) for så vidt angår nævnte udvalgs rolle og spørgsmålet om den demokratiske ansvarlighed.

Med hensyn til spørgsmålet om hvorvidt der bør udarbejdes en rapport over nævnte udvalgs dokumenter og drøftelser, skal Kommissionen påpege at det pågældende udvalg er særudvalg der udnævnes af Rådet. Det er således op til Rådets sekretariat at træffe beslutning om hvorvidt og hvordan sådanne rapporter bør offentliggøres, og om hvor tilgængelige de bør være.

Specifikt hvad angår adgangen til de dokumenter som Kommissionen sender til nævnte udvalg, kan det oplyses at Kommissionen den 20. januar 2000 i sit brev til formanden for udvalget for industri, udenrigshandel, forskning og energi indvilligede i at væsentlige dokumenter som Kommissionen sender til nævnte udvalg, samt andre vigtige kommissionsrapporter, også tilsendes Parlamentet. Dokumenter af mere følsom art sendes som fortrolige dokumenter eller dokumenter til tjenestebrug. Et stort antal dokumenter fremsendes imidlertid som offentlige dokumenter, og disse opslås på handelsgeneraldirektoratets netsted.

Sådanne offentlige dokumenter omfatter så godt som alt Fællesskabets materiale til Verdenshandelsorganisationen, diskussionsoplæg vedrørende vigtige punkter, samt de vigtigste papirer vedrørende Fællesskabets strategi i den nye runde.

(1) EFT C 163 E af 6.6.2001, s. 190.